དེ་བཞིན་ཁོང་གིས་༸གོང་ས་༸སྐྱབས་མགོན་ཆེན་པོ་མཆོག་གིས་བོད་མིའི་ཆབ་སྲིད་ཀྱི་རང་བཞིན་མང་གཙོའི་ལམ་སྲོལ་གསར་གཏོད་མཛད་ཅིང་།བོད་མིའི་རང་དབང་འཐབ་རྩོད་ཀྱི་རང་བཞིན་འཚེ་མེད་ཞི་བའི་ཐབས་ལམ་ཁོ་ནར་བརྟེན་དགོས་པའི་ལམ་སྟོན་མཐའ་འཁྱོངས་མཛད་འབྲས་བོད་ཀྱི་བདེན་དོན་དང་བོད་མིར་འཛམ་གླིང་ཁྱོན་ཡོངས་ནས་རྒྱབ་སྐྱོར་ཐོབ་ཡོད་པ་མ་ཟད།རྒྱ་ནག་སྐམ་ས་ཆེན་པོའི་ཤེས་ཡོན་ཅན་དང་།བློ་གཟུ་བོར་གནས་པའི་རྒྱ་རིགས་མི་སྣ་མང་པོ་ནས་ཀྱང་རྒྱབ་སྐྱོར་འཐོབ་བཞིན་ཡོད།ཡང་སྒོས་༸གོང་ས་མཆོག་གི་དབུ་འཁྲིད་འོག་བོད་ཆོལ་གསུམ་གོང་བུ་གཅིག་ཏུ་བསྒྲིལ་ཏེ་ཆོལ་ཁ་དང་ཆོས་བརྒྱུད་དབྱེ་བ་མེད་པར་སྒྲིག་འཛུགས་འདྲ་མིན་ནང་ཚང་མ་འདྲ་མཉམ་དང་།མཉམ་གནས་ཀྱིས་རང་དབང་འཐབ་རྩོད་ཐོག་ནུས་པ་མཉམ་སྤུངས་བྱེད་བཞིན་པ་ནི་ང་ཚོས་དགའ་སྤོབས་བྱ་འོས་པ་ཞིག་ཏུ་གྱུར་ཡོད།དེར་བརྟེན་ད་རེས་ཀྱི་གོ་སྐབས་འདི་བརྒྱུད་ནས་བོད་མི་ཚང་མའི་ཚབ་ཞུས་ཏེ་སྤྱི་ནོར་༸གོང་ས་༸སྐྱབས་མགོན་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་ལ་སྙིང་ཁོངས་རུས་པའི་གཏིང་ནས་ཐུགས་རྗེ་བཀའ་དྲིན་བླ་མེད་དུ་ཆེ་ཞེས་ཞུ་རྒྱུ་ཡིན།གསུངས་སོང་བ་མ་ཟད།བཙན་བྱོལ་བོད་མིའི་མང་གཙོ་ནི་སྲིད་འཛིན་ལམ་ལུགས་དང་གྲོས་ཚོགས་ལམ་ལུགས་གཉིས་ཀའི་ཁྱད་ཆོས་ལྡན་པ་ཞིག་ཡིན་སྐོར་དང་།མང་གཙོའི་འཕེལ་རིམ།རྒྱ་ནག་དམར་གཞུང་གི་དབང་སྒྱུར་དང་བཙན་གནོན་འོག་ལྷག་པའི་བོད་ནང་གི་བོད་མིའི་དཀའ་སྡུག་དང་།རྒྱ་གཞུང་གིས་བོད་ཀྱི་ཆོས་རིག་གནས་ངོ་བོ་དང་བཅས་རྨེག་མེད་བཟོ་ཕྱིར་ད་བར་དུ་ལས་འགུལ་སྤེལ་བ་རྣམས་ཀྱི་སྐོར།འདི་ལོའི་ཕྱི་ཟླ་༧ཚེས་༢༤ནས་དབུ་འཛུགས་ཀྱིས་ཕྱི་ཚེས་༢༦བར་ཨ་རིའི་རྒྱལ་ས་ཝ་ཤིང་ཊོན་དུ་ཨ་རིའི་ཕྱི་སྲིད་ལས་ཁུངས་ཀྱི་རྒྱལ་སྤྱིའི་ཆོས་དད་རང་དབང་ལྷན་ཚོགས་ཀྱི་ཆེས་མཐོའི་ཚོགས་འདུ་བསྐོང་ཚོགས་གནང་སྐབས།ཨ་རིའི་སྲིད་འཛིན་གཞོན་པ་མཱ་ཁལ་པཎ་སིས་བོད་འདི་རྒྱ་ནག་གི་འོག་ལ་ལོ་ངོ་༧༠མིན་ཙམ་གྱི་རིང་ཆོས་དད་རང་དབང་ལ་རྡོག་རོལ་གཏོང་བའི་དཀའ་སྡུག་མྱངས་ཡོད་པ་རེད་ཅེས་གསུངས་ཏེ་རྒྱ་ནག་གཞུང་ལ་སྐྱོན་བརྗོད་གནང་བ་སོགསའཛམ་གླིང་གི་རྒྱལ་ཁབ་ཁག་དང་།རྒྱལ་སྤྱིའི་ཚོགས་སྡེ་ཁག་ནས་བོད་དོན་ལ་རྒྱབ་སྐྱོར་དང་རྒྱ་ནག་ལ་སྐྱོན་བརྗོད་བྱེད་བཞིན་ཡོད་སྐོར།གཞན་ཡང་ཁོང་གིས་འདས་པའི་ལོ་ངོ་༤༠ལྷག་ཙམ་རིང་༸གོང་ས་༸སྐྱབས་མགོན་ཆེན་པོ་མཆོག་གི་དགོངས་གཞི་དང་།བཙན་བྱོལ་བོད་མིའི་སྒྲིག་འཛུགས་ཀྱི་བོད་མི་མང་སྤྱི་འཐུས་ལྷན་ཚོགས་ནས་གཏན་འབེབས་གནང་བ་གཞིར་བཟུང་བོད་རྒྱ་གཉིས་སྨན་དབུ་མའི་ལམ་གྱི་སྲིད་བྱུས་ལག་བསྟར་རྒྱུན་འཁྱོང་གིས་བོད་རྒྱའི་དཀའ་རྙོག་གྲོས་མོལ་གྱི་ལམ་ནས་སེལ་ཐུབ་པའི་རེ་བ་དང་ཡིད་ཆེས་བྱེད་བཞིན་པ་དང་།རྒྱ་གཞུང་ནས་ཀྱང་རིམ་པས་བཟང་ཕྱོགས་ཀྱི་འགྱུར་བ་འགྲོ་རྒྱུའི་འགན་ཁུར་ལེན་དགོས་རྒྱུ་ནི་དུས་དང་སྤྱི་ཚོགས་ཀྱི་འགྱུར་འགྲོས་ལ་མ་བརྟེན་ཐབས་མེད་དུ་འགྱུར་ངེས་པས་རྒྱ་གཞུང་གི་འགོ་འཁྲིད་རྣམས་ཀྱིས་མཁྲེགས་བཟུང་གི་སྲིད་བྱུས་དོར་ཏེ་བོད་རྒྱ་གཉིས་སྨན་གྱི་ཐབས་ལམ་བརྒྱུད་དེ་གང་མགྱོགས་འབྲེལ་མོལ་འགོ་འཛུགས་དགོས་རྒྱུའི་འབོད་སྐུལ་བསྐྱར་ནན་བྱ་རྒྱུ་ཡིན།ཞེས་སོགས་གསུངས་སོང་།